[bookmark: _GoBack]           [image: grb rh]
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13
35000 Slavonski Brod  
                                                                                          Broj:1/St-586/2017-6
	U   I M E   R E P U B L I K E   H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA U SLAVONSKOM BRODU, po stečajnoj sutkinji Vesni Vukelić, povodom prijedloga FINE RC Osijek, Podružnica Slavonski Brod, za otvaranje stečajnoga postupka po službenoj dužnosti nad dužnikom VINKO PILANA j.d.o.o. za proizvodnju, trgovinu i usluge, OIB 10866745465, Ulica Hrvatskih branitelja 28, Tomica, dana 14.studenog 2017.g.

r i j e š i o     j e


	I – Obustavlja se postupak povodom prijedloga FINE za otvaranje stečajnog postupka nad dužnikom VINKO PILANA j.d.o.o. za proizvodnju, trgovinu i usluge, OIB 10866745465, Ulica Hrvatskih branitelja 28, Tomica.

II- Nalaže se Financijskoj agenciji, po pravomoćnosti ovog rješenja izdati nalog poslovnoj banci dužnika za oslobođenje sredstava zaplijenjenih prema odredbi čl. 112 st. 5 Stečajnog zakona u iznosu od 575,00 kn, te omogućiti dužniku raspolaganje navedenim sredstvima.

III- Ročište radi izjašnjenja o prijedlogu zakazano na dan 23.studenog 2017.g., neće se održati.

Obrazloženje 

	Financijska agencija RC Osijek Podružnica Slavonski Brod podnijela je ovom sudu prijedlog za otvaranje stečajnog postupka nad dužnikom VINKO PILANA j.d.o.o. za proizvodnju, trgovinu i usluge, Tomica, Ulica Hrvatskih branitelja 28, temeljem odredbe čl. 110 st. 1 Stečajnog zakona (NN br. 71/15, dalje SZ). 
U prijedlogu navodi da dužnik  na dan 16.05.2017. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 21.374,43 kn, te zapošljava jednog radnika, a da je na temelju odredbe čl. 112 st5 SZ-a zaplijenjen iznos od 575,00 kn na ime predujma za namirenje troškova stečajnog postupka.
	Temeljem prijedloga sud je zakazao ročište radi izjašnjenja o prijedlogu na dan 14.09.2017.g. Zakonski zastupnik dužnika na ročištu je naveo kako ne osporava da je poslovni račun blokiran s evidentiranim neizmirenim obvezama, ali se protivio otvaranju stečajnoga postupka obzirom da su ugovoreni novi poslovi koji će donijeti prihode iz kojih će se moći izmiriti blokada poslovnog računa te je predložio sudu da mu se ostavi rok od 60 dana radi izmirenja svih evidentiranih obveza.
Iz tih razloga, sud je zakazao novo ročište na dan 23.studenog 2017.g.

	Podneskom od 07.studenog 2017.g. dužnik je predložio obustavu postupka jer je sve evidentirane obveze podmirio te račun više nije blokiran. Uz prijedlog dostavio je Očevidnik FINE o redoslijedu plaćanja od 07.studenog 2017.g.
Nakon ocjene priloženih dokaza sud je utvrdio da dužnikov poslovni račun nakon podnošenja prijedloga za otvaranje stečajnoga postupka više nije blokiran i da na istom nema evidentiranih neizvršenih obveza što nedvojbeno proizlazi iz dostavljenog Očevidnika FINE sa stanjem na dan 07.11.2017.g.
	Prema odredbi čl. 6 st. 1 i 2 SZ-a nesposobnost za plaćanje kao stečajni razlog postoji ako dužnik ne može trajnije ispunjavati svoje dospjele novčane obveze, a smatrat će se da je nesposoban za plaćanje ako u Očevidniku osnova redoslijeda za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, te ako nije isplatio tri uzastopne plaće koje radniku pripadaju prema ugovoru o radu, pravilniku o radu, kolektivnom ugovoru ili posebnom propisu, odnosno prema drugom aktu kojim se uređuju obveze poslodavca prema radniku.
	Prema st.3 istog članka ova odredba se neće primijeniti ako dužnik tijekom prethodnog postupka namiri sve tražbine koje je na temelju valjanih osnova za plaćanje trebalo naplatiti sa svih njegovih računa ili ako dođe do pristupanja dugu. Namirenje tražbina dužnik može dokazivati samo javnom ili javno ovjerovljenom ispravom ili potvrdom Financijske agencije.
	Kako iz priložene potvrde FINE  nedvojbeno proizlazi da  dužnik na poslovnom računu više nema evidentiranih neizmirenih obveza koje je na temelju valjanih osnova za plaćanje trebao naplatiti sa svih njegovih računa, sud je zaključio da kod dužnika više ne postoji nesposobnost za plaćanje kao stečajni razlog predviđen odredbom čl. 6 st. 1 i 2 SZ-a zbog čega je valjalo postupak obustaviti i odlučiti kao u izreci ovog rješenja na temelju odredbe čl. 128 st. 9 SZ-a. 
	Obzirom da je FINA sukladno odredbi čl. 112 SZ-a na ime predujma za podmirenje troškova stečajnog postupka dala nalog banci za zapljenu novčanih sredstava s računa dužnika u iznosu 575,00 kn, to je odlučeno zaplijenjena novčana sredstva vratiti na poslovni račun dužnika pa je odlučeno kao pod toč. II.
Kako je postupak ovim rješenjem obustavljen, to nema potrebe za održavanjem zakazanog ročišta, zbog čega je odlučeno kao pod točkom III.

				U Slav.Brodu, 14.studenog  2017.g.
                                                                                                    	STEČAJNA SUTKINJA:
                                                                                                     	   Vesna Vukelić,v.r.
						                

NAPUTAK O PRAVNOM LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stanici e-Oglasna ploča suda.

Dostaviti putem mrežne stanice e-Oglasna ploča 
1. FINA – i putem pošte nakon pravomoćnosti
2. dužnik
3.Addiko bank-putem pošte

